Predkladacia správa

V dňoch 16. - 17. 12. 2004 sa v Bruseli uskutoční summit Európskej únie. Program Európskej rady je rozdelený do nasledujúcich častí:

1. Rozširovanie
2. Terorizmus
3. Finančná perspektíva 2007 – 2013
4. Oblasť slobody, bezpečnosti a spravodlivosti
5. Vonkajšie vzťahy
6. Iné záležitosti

Rozširovanie  
Očakáva sa prijatie rozhodnutia o ukončení rokovaní s Bulharskom a Rumunskom a o začatí prístupových rokovaní s Chorvátskom a Tureckom. Európska rada pravdepodobne odsúhlasí negociačný rámec s jednotlivými kandidátskymi krajinami. 

Terorizmus
Európska rada posúdi dosiahnutý pokrok v boji proti terorizmu. Prediskutovaná bude správa o implementácii a revízii Akčného plánu pre boj s terorizmom a ďalšie správy a návrhy v tejto oblasti.

Finančná perspektíva 2007-2013
Očakáva sa, že summit privíta správu o pokroku dosiahnutom od júna t. r. V súlade so závermi júnovej Európskej rady sa očakáva, že summit rozhodne o zásadách a smerovaní ako súčasti procesu vedúcemu k dohode o novej Finančnej perspektíve a s ňou súvisiacich otázkach, vrátane problematiky vlastných zdrojov.   

Oblasť slobody, bezpečnosti a spravodlivosti
Európska rada zoberie na vedomie prijatie novej Stratégie EÚ o boji proti drogám na roky 2005-2012. Pravdepodobne tiež vyzve Komisiu, aby na budúci rok predložila návrhy na implementáciu tejto stratégie.

Vonkajšie vzťahy
Európska rada privíta konzultácie Európskej komisie s jednotlivými členskými krajinami s cieľom predložiť konkrétne návrhy určujúce nové a adekvátne ciele pomoci ODA na obdobie 2009-2010 s prihliadnutím na pozície nových členských štátov. 

Iné záležitosti
Európska rada vezme na vedomie informáciu o výsledkoch série diskusií o európskej identite a spoločných hodnotách, ktoré sa uskutočnili v priebehu posledného polroka.
Taktiež uvíta fakt, že po podpise Zmluvy o ústave pre Európu sa začalo pracovať na formovaní Európskej zahraničnej služby (European External Action Service). 
Ďalšou z tém rokovania budú aktuálne otázky súvisiace s ratifikáciou Ústavnej zmluvy. 

Rokovaniu summitu bude predchádzať vystúpenie predsedu Európskeho parlamentu Josepa Borrella spojené s následnou diskusiou. Európska rada zablahoželá predsedovi Európskej komisie José Manuelovi Barrosovi k prevzatiu úradu a vyjadrí záujem na úzkej spolupráci s novou Komisiou.    

Pred summitom sa v dňoch 13. - 14. 12. 2004 uskutoční zasadnutie Rady pre všeobecné záležitosti a vonkajšie vzťahy, na ktorej bude finalizovaná agenda a návrhy dokumentov summitu.